Ir-Regolament tal-Kummissjoni (KEE) Nru 1445/76
tat-22 ta’ Ġunju 1976
li jispeċifika l-varjetajiet differenti ta’ Lolium perenne L.
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 2358/71 tas-26 ta’ Ottubru 1971 dwar l-organizzazzjoni komuni tas-suq fiż-żrieragħ [1], kif l-aħħar emendat bir-Regolament (KEE) Nru 671/75 [2] u b’mod partikolari l-Artikolu 3(5) tiegħu,
Billi fl-Anness VIII li jinsab mar-Regolament tal-Kunsill (KEE) Nru 833/76 tal-5 April 1976 li jiffissa ċerti prezzijiet u ammonti oħra applikabbli fl-agrikoltura għas-sena tas-suq 1976/77 [3], l-ammont ta’ għajnuna għaż-żrieragħ kienet iffissata f’livelli differenti għal-Lolium perenne L. ta’ persistenza għolja, tarda jew tarda medja, għall-Lolium perenne L. ta’ persistenza baxxa, tarda medja, medja bikrija jew bikrija, u għall-varjetajiet ġodda u oħrajn tal-Lolium perenne L.;
Billi sabiex tiġi żgurata l-applikazzjoni uniformi mal-Komunità kollha tal-proċeduri għall-għoti ta’ għajnuna, il-varjetajiet differenti ta’ Lolium perenne L. Għandhom ikunu definiti u l-lista tal-varjetajiet ta’ persistenza għolja, tarda jew medja tarda u ta’ dawn il-varjetajiet ta’ persistenza baxxa, medja tarda, medja bikrija jew bikrija, għandhom ikunu stabbiliti;
Billi huwa għalhekk meħtieġ li jiġi mħassar ir-Regolament tal-Kummissjoni (KEE) Nru 964/75 tal-11 ta’ April 1975 li jispeċifika l-varjetajiet ta’ Lolium perenne L. li għandhom jiġu meqjusa bħala "tardi", "medja tardi", u "bikrin" [4];
Billi l-miżuri li għalihom jipprovdi dan ir-Regolament huma fl-opinjoni tal-Kumitat Tal-Ġestjoni taż-Żrieragħ,
ADOTTAT DAN IR-REGOLAMENT:
Artikolu 1
Varjetajiet ta’ Lolium perenne L. Għandhom, fit-tifsira tad-disposizzjonijiet adottati fl-implimentazzjoni ta’ l-Artikolu 3 tar-Regolament (KEE) Nru 2358/71, ikunu kklassifikati bħala "ta’ persistenza għolja, tarda jew medja tarda", u bħala "ta’ persistenza baxxa, medja tarda, medja bikrija jew bikrija", b’referenza għal-listi elenkati fl-Annessi li jinsabu ma’ dan ir-Regolament.
Artikolu 2
Ir-Regolament (KEE) Nru 964/75 qieġħed b’dan jiġi mħassar.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-22 ta’ Ġunju 1976.